Martin Glváč odstupuje z funkcie podpredsedu parlamentu. Informoval o tom na svojom profile na sociálnej sieti.

„Čaká nás dôležité hlasovanie o štátnom rozpočte a následne sa naplno rozbehne predvolebná kampaň. Takéto šialenstvo a nechutné útoky ma ako krajského predsedu motivujú, aby sme ako strana boli čo najúspešnejší. Záleží mi na tom, aby SMER-SD v budúcoročných voľbách zvíťazil a aj preto som sa rozhodol dnes vzdať funkcie podpredsedu NR SR. Som pripravený vzdať sa aj členstva vo výbore pre kontrolu Vojenského spravodajstva, ak z kontrolných a bezpečnostných výborov odídu poslanci, ktorí mali kontakty s Mariánom Kočnerom,“ píše v statuse.

Komunikácia so Zsuzsovou aj s Kočnerom

Pre svoju údajnú komunikáciu s Marianom Kočnerom mal Martin Glváč čeliť odvolávaniu už koncom októbra. Poslanci však neschválili program schôdze.

Následne informoval o tom, že svoje rozhodnutie oznámi čoskoro. Vyhlásil, že pred Dušičkami „nechcel traumatizovať spoločnosť“.

Údajnú komunikáciu medzi ním a Marianom Kočnerom cez aplikáciu Viber zverejnil líder hnutia OĽaNO Igor Matovič. Glváč mal podľa neho vedieť o viacerých kauzách Mariana Kočnera. Odchádzajúci podpredseda parlamentu Matovičove tvrdenia odmietol a podal pre ne trestné oznámenie.

Rovnako poprel tvrdenia vyplývajúce z jeho údajnej komunikácie s Marianom Kočnerom, zverejnenej Denníkom N, o tom, že si s ním mal dohadovať biznis. Články o Threeme považuje za cielenú diskreditáciu jeho osoby a strany Smer-SD.

V minulosti sa na verejnosť dostala aj informácia o jeho komunikácii s Alenou Zsuzsovou, ktorá je obžalovaná v prípade vraždy Jána Kuciaka. Práve u nej si mal Marian Kočner objednať vraždu novinára.

Podporte nezávislú a profesionálnu žurnalistiku, objednajte si ročenku KAUZY 2019 – Kto zarába na štáte >>

Politici reagujú

Neskoro, ale predsa. Tlak demokratickej opozície zabral a Martin Glváč, ktorý bol hanbou Slovenska, odstupuje z funkcie podpredsedu NR SR. Vo svojom stanovisku to uviedla strana Sloboda a Solidarita (SaS).

„Celému Slovensku bolo jasné, že človek s takouto povesťou a takýmto prepojením na mafiu, nemôže zastávať funkciu podpredsedu NR SR. Zároveň sa však ukázalo, že práca z opozície má svoj zmysel. Aj vďaka nášmu tlaku a snahe o opätovné zvolanie mimoriadnej schôdze, Glváč radšej odstúpil. Tento človek, nielenže poškodzoval koalíciu, čo pochopil už aj Béla Bugár, ale poškodzoval aj imidž našej krajiny. Je to malé víťazstvo, avšak veľký boj nás ešte len čaká – a to voľby 2020, kedy musí prísť k výmene tejto prehnitej vlády. Jediný spôsob pre predstaviteľov Smeru, ako sa nedostať do basy, je udržať sa pri moci. Keď odstupuje už aj taký nedotknuteľný smerák, akým je Martin Glváč, znamená to, že Slovensko má nádej,“ reagoval predseda SaS Richard Sulík.

K odchodu Glváča sa na sociálnej sieti vyjadrili aj mimomarlamentná strana Progresívne Slovensko a hnutie OĽaNO.

„Glváč odstúpil. Sústredený opozičný tlak má zmysel. Nestačí však vymieňať figúrky, potrebujeme radikálne a systémové opatrenia, ktoré odstránia korupčný vplyv oligarchov zo zdravotníctva, médií a verejného života. Potrebujeme schváliť LEX HAŠČÁK! Potrebujeme tiež vo voľbách vymeniť všetkých Glváčov, Kočnerov a Haščákov,“ napísal predseda PS michal Truban.

Na facebookovej stránke OĽaNO zasa zverejnili status: „Odsekli sme ďalšie chápadlo mafiánskej chobotnici! Pred dvoma týždňami Igor zverejnil komunikáciu Martina Glváča s Mariánom Kočnerom, ktorá jasne ukázala, že podpredseda NRSR bol súčasťou organizovaného zločinu. Dnes konečne po našom tlaku tento mafiánsky sluha odstúpil zo svojej funkcie! Je to ďalší úspech v našom boji za očistu Slovenska!“

Na adresu odchádzajúceho podpredsedu parlament sa vyjadril aj podpredseda strany Za ľudí Juraj Šeliga: „Takýto ľudia by nemali byť nielen vo vedení NR SR, ale ani by nemali sedieť v parlamente. Ak strana SMER dá Martina Glváča na kandidátku, bude to len dôkazom, že SMER a podsvetie nemožno tak ľahko rozdeliť. Jeho odstúpenie však nestačí, jeho kontakty s mafiou musia byť vyšetrené! Náš tlak neprestane, pretože musíme pokračovať, aby sme Slovensko vrátili všetkým ľuďom.“